
Biroul Permanent

al

Camerei  Deputaţilor

Vă înaintăm, alăturat, raportul comun asupra proiectului de Lege privind aprobarea Ordonanţei Guvernului nr. 1/2006 pentru reglementarea unor măsuri financiar - fiscale în domeniul asigurărilor sociale, cu care Comisia pentru buget, finanţe şi bănci şi Comisia pentru muncă şi protecţie socială au fost sesizate în fond cu adresa Biroului Permanent nr. PL-X 141 din 8 martie 2006.
	PREŞEDINTE,
Mihai Nicolae Tănăsescu
	PREŞEDINTE,

Stelian Duţu

RAPORT COMUN
asupra proiectului de Lege privind aprobarea Ordonanţei 
Guvernului nr. 1/2006 pentru reglementarea unor măsuri 
financiar - fiscale în domeniul asigurărilor sociale
Cu adresa nr. PL-X 141 din 8 martie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci şi Comisia pentru muncă şi protecţie socială cu proiectul de Lege privind aprobarea Ordonanţei Guvernului nr. 1/2006 pentru reglementarea unor măsuri financiar - fiscale în domeniul asigurărilor sociale.
La întocmirea raportului s-a avut în vedere avizul Consiliului Legislativ, al Comisiei juridice, de disciplină şi imunităţi, al Comisiei pentru administraţie publică, amenajarea teritoriului şi echilibru ecologic precum şi punctul de vedere al Guvernului.
Prezentul proiect de Lege are ca obiect de reglementare  unele măsuri financiar-fiscale, stabilind aplicarea noilor cote de contribuţii sociale obligatorii prevăzute în Legea bugetului asigurărilor sociale de stat pe anul 2006, nr.380/2005, începând cu plata drepturilor salariale aferente lunii ianuarie 2006, coroborat cu diminuarea de 0,75 puncte procentuale, prevăzută în Ordonanţa de urgenţă a Guvernului nr.158/2005 privind concediile şi indemnizaţiile de asigurări sociale de sănătate.

Întrucât construcţia administrativ-funcţională nu este consolidată, în scopul evitării situaţiilor în care nu s-ar putea efectua plata indemnizaţiilor de asigurări sociale cuvenite anterior datei de 1 ianuarie 2006, se propune ca aceste drepturi să fie achitate în continuare din bugetul asigurărilor sociale de stat, urmând a se face modificări în structura veniturilor şi cheltuielilor bugetului general consolidat, cu menţinerea echilibrului bugetar aprobat.

Se propune diminuarea cotelor de contribuţii de asigurări sociale datorate de persoanele asigurate în sistemul public de pensii şi care nu vor fi asigurate obligatoriu, conform art.1 din Ordonanţa de urgenţă a Guvernului nr.158/2005 pentru respectarea principiilor egalităţii de tratament a  asiguraţilor sistemului public de pensii.
Totodată, se propune, reglementarea unor aspecte legate de plata concediilor şi indemnizaţiilor de asigurări sociale de sănătate prevăzute de Ordonanţa de urgenţă a Guvernului nr.158/2005, precum şi recunoaşterea unor perioade de stagiu de cotizare în condiţiile transferului de responsabilităţi între instituţiile implicate.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, din partea Casei Naţionale de Asigurări de Sănătate domnul preşedinte Mihai Şeitan. 
La lucrările comisiilor au participat  36  deputaţi, din totalul de 45 membri ai comisiilor.

Raportul comisiilor a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 2 martie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind aprobarea Ordonanţei Guvernului nr. 1/2006 pentru reglementarea unor măsuri financiar - fiscale în domeniul asigurărilor sociale, în şedinţa din data de 04.04.2006, comisiile reunite propun supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat.
	PREŞEDINTE,

Mihai Nicolae Tănăsescu
	PREŞEDINTE,

Stelian Duţu

	SECRETAR,

Radu Cătălin Drăguş
	SECRETAR,

Rovana Plumb


             Experţi parlamentari:

             Popescu Luminiţa
             Mesaroş Elena

